정조 2년
戊戌五月初四日巳時。上御熙政堂。大臣備局堂上。引見入侍時。領議政金尙喆。左議政鄭存謙。右議政徐命善。行知中樞府事具善復。行戶曹判書具允鈺。行司直鄭弘淳。行工曹判書洪樂性。行吏曹判書李重祜。兵曹判書李徽之。江華留守李福源。刑曹判書鄭光漢。行副司直鄭好仁。判尹金華鎭。行副司直李漢膺。行訓鍊都正李國賢。吏曹參判徐浩修。大司憲吳載純。行都承旨洪國榮。開城留守兪彦鎬。大司諫金履素。掌令權坪。副校理沈有鎭。行左承旨鄭民始。記事官鄭東浚。事變假注書柳文養。記事官徐龍輔金勉柱。以次進伏訖。上曰。三年之制甫畢。鳴玉被袗。臨殿受賀。懍愓之心。有倍尋常。其在繼述之道。敢不追我先大王五十年愛民如子之心施惠於民乎。八道舊還中最久條。欲爲蕩減。卿等之意。以爲如何。尙喆等曰。臣等伏承懍愓之敎。實是上下交勉之時也。伏願殿下。懋哉懋哉。蓋民者邦本也。本固邦寧。亦豈無施惠於民。以追我先大王若保之聖意乎。聖敎實欽仰矣。上曰。舊還中。以幾石蕩減。則爲好乎。尙喆曰。先大王朝。舊還爲一百九十萬石。而以十萬石蕩減矣。今則舊還。不過爲一百五十萬石。以八萬石蕩減則。似好矣。上曰。八萬石之蕩減。數亦不少。實惠則不過升合之及。而且曠蕩之典。亦非數有。何惜乎一二萬石乎。特以十萬石蕩減。則好矣。尙喆曰。聖敎誠至當矣。上曰。今此曠典。豈有內外之分乎。市民徭役。限二朔除役。懸房贖。限十日除減。則好矣。尙喆曰。聖敎誠至當矣。上命書傳敎曰。嗚呼。祔廟順成。賀儀已擧。踐位行禮。冞切驚懼。先大王五十年苦心。亶在於愛民如子。今日繼述之道。無外乎此。豈無施惠於民。以追我先王若保之聖意乎。八道舊還中最久條。十萬石特爲蕩減。貢人舊遺在最久一年條。亦爲蕩減。市民徭役。限二朔除役。懸房贖。限十日除減事。分付。至於舊還。名曰十萬。不爲不多。實惠下究之道。不過爲升合之及。而近來虛實相蒙。每有不均之弊。今番另飭諸道。俾無如前疎漏事。一體。分付。上命書箚批訖。上曰。大臣箚批親受。出榻敎尙喆等曰。伏承批旨。伏不勝惶感之至矣。上曰。箚子則以草本頒布。可也。尙喆曰。今日別無稟處事。而適因民事。敢此仰達矣。蓋均役之法。行已三十餘年。而法久弊生。漁鹽稅十三四萬兩。卽今不過爲八九萬兩云。若實惠下究於民。而如是減縮。則猶可說也。而中間消融。漸至減縮。至於此多。若因循以過。實難支保。不可無一番釐正之道矣。下詢均堂。以爲變通之地。好矣。上曰。卿言果是矣。先大王均役之本意。實出於均賦蠲稅。使宮府一體之意。而法久弊生。畢竟無着手處。故漸至有加懲之患。民不聊生。國用皆匱。此專由於中間消融。莫至收拾之境也。頃見其磨鍊節目。能行至三十餘年。亦是異事也。今聞卿言。果與予意無異。而至於改法昜制。莫可爲矣。雖非擧論於今日者。而至於一番振刷之道。不可無變通矣。均堂之意。以爲如何。弘淳曰。大體均役。初頭則法意甚嚴。而近年以來。漸漸減縮。此皆外方不善擧行之致也。至於大變通。雖非造次間爲也。而依大臣所奏。發關各別申飭。好矣。尙喆曰。至於二匹之役。雖難復舊。而宜揀可掌之人。使之推刷。至於外方。則使各道監司。另定差使員。各別申飭。以爲推刷之道則。似好矣。上曰。觀今國勢。實爲哀痛。國用蕩竭。民生困瘁。二疋之役。復難出矣。一疋之役。又難減矣。到今形勢。不過釐正而已。卿等更與均堂。商確。可也。尙喆曰。瀋陽問安使入送事。禮部回咨。依前例當於使行拜表時擧行。而今番盛京咨文之出來。乃是初有之事。不可不趁卽回答。令槐院撰出。定禁軍給馬下送于灣府。使之傳于鳳城將處。以爲轉送盛京之地。何如。上曰。依爲之。出擧條命善曰。考見前後謄錄。則問安使。皆以京盤纏磨鍊。而今番則行期不甚急迫。且才經陳奏之行。惠廳經費。亦不可不念。循例卜定之意。分付。何如。上曰。依爲之。出擧條命善曰。行中公用帽稅。有裕間。以關西某樣銀。先爲出給事。成節目矣。卽今關西銀。漸漸耗縮。更無推移之道。而今番則程道不遠。公用比燕行。不啻半減。帽稅已捧之數。足可辦出云。以此用之。似甚便好。分付司譯院。使之趁行期貿銀以送。何如。上曰。依爲之。出擧條命善曰。問安使行期。當俟鳳城答通。始可決定其早晩。故癸亥甲戌年。自備局探問灣尹。探問鳳城。得來路程記矣。今番亦依此知委。俾令詳細探來。陸續馳報。何如。上曰。依爲之。出擧條命善曰。方物中魚果等屬。若經霾炎。易致腐傷。故癸亥甲戌年。亦皆稟達。知委於箕營灣府。使之措備以待矣。今番亦依此例。各別詳備。待使行渡江時。換色之意。自備局知委。何如。上曰。依爲之。出擧條命善曰。癸亥甲戌兩行。皆賚去官銀。而問安之行。別無所幹。若有不得已用處。則不虞備自當用之。不必請得官銀。今番則置之。何如。上曰。依爲之。出擧條命善曰。咨文中。旣有勿遣多人之語。而一行譯官。不過八員。各有差備。無以減數。其中寫字官一員畫員。兩醫司醫員。俱不關緊。今番則竝爲除減。何如。上曰。依爲之。出擧條允鈺曰。先大王朝。以仁元王后殿阿只一名。賜與於金孝大家矣。本家方以一向受用。大爲不安云。揆以事例。不宜仍置。還收。何如。上曰。依爲之。出擧條允鈺曰。卽見慶尙監司李性源啓本。則以盈德眞寶等邑。失火民家恤典。請令該曹稟處矣。依定式大中小戶區別。給米之意。分付。何如。上曰。依爲之。出擧條大司憲吳載純。大司諫金履素。掌令權坪。副校理沈有鎭等曰。請鄭致達妻。爲先削其爵號。亟施邦憲。使四百年宗社。轉危而爲安。宜矣。上曰。不允。請還寢遠竄罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。措辭見上載純履素坪曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢遠竄象厚。放歸田里之命。仍施絶島定配之典。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂。絶島定配之命。仍令王府。嚴鞫得情。上曰。不允。請還寢李觀源定配之命。更令王府。嚴鞫得情。上曰。不允。請黑山島定配罪人龜柱。亟加嚴鞫。快正王法。上曰。不允。請逆禶妻。金吾初定濟州地定配。籍沒家産。一依法典擧行。上曰。久益不忍聞。亟停勿煩。可也。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。措辭見上載統坪曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削黜罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。施以當律。上曰。不允。措辭見上履素曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請還寢竄逐罪人朴宗岳放釋之命。上曰。亟停勿煩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。設鞫得情。快施當律。上曰。不允。請減死安置罪人大爕。亟寢酌處之命。仍令王府。設鞫得情。快正王法。上曰。不允。請減死安置罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。亟停勿煩。請韓後翼。卽令王府。嚴鞫得情。快正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。上曰。不允。請荐棘罪人瑩中。亟令王府。設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請亟收放逐罪人鄭遠達。珍島郡定配罪人閔百奮放釋之命。上曰。不允。措辭見上載純履素坪曰。合辭中諸賊。論以國法。不容懲討之少緩。而一向靳允。王典尙稽。此是臣民之所共憤菀者。而其中鄭致達妻之罪惡。可勝誅哉。其內外相應。危逼聖躬者。實爲前後凶逆之根柢窩主。則豈有凶賊已盡伏法。而窩主獨逭王章。金相福之負犯。無非罔赦之罪。而王章不加。尙今偃息田里。殆若平人。龜柱之三大罪。俱是人臣之極罪。以趙峸事言之。尤爲萬萬駭測。而至今容貸於覆載之間。瑩中之附麗凶逆。欲售包藏之心。極爲陰慘。宗集之擅删日記。漫漶義理。至妖之跡。叵測之計。昭不可掩。今此合辭之請。閱歲靳允。此是失刑之大者。輿情憤鬱。去而益激。禍機潛藏。久而益危。況今輕者疑者。停啓之後。大者重者。尤宜嚴討。而誠未孚格。未蒙兪音。王法失之太寬。亂賊無以懲畏。臣等以爲鄭致達妻金相福龜柱瑩中朴宗集等。亟從三司之請。俾王章得伸。亂賊失戢。宜矣。上曰。已諭於前後臺啓之批矣。上曰。來待守令入侍。賤臣承命出。與成川府使金文淳。江陵府使柳義養。中和府使李得永。林川郡守宋宅圭。義城縣令洪樂彬。泗川縣監吳命久。平康縣監金常行。孟山縣監鄭弼臣。洪原縣監崔致侃。鎭岑縣監洪成浩。珍山郡守沈逵。偕入進伏。上曰。守令進前。義養進伏。上曰。年事。何如。義養曰。頗爲旱乾。故甚悶矣。上曰。有何弊瘼乎。義養曰。別無弊瘼矣。上命退。得永進伏。上曰。年事。何如。得永曰。牟麥今方發穗。而旱意頗甚。故方以爲悶矣。上曰。有何弊瘼乎。得永曰。別無弊瘼矣。文淳進前。上曰。年事。何如。弊瘼。何如。文淳曰。旱乾之餘得雨。故春秋牟麥。僅皆蘇成。而弊瘼則別無指的仰奏矣。命退。樂彬等進伏。上下詢職姓名訖。下詢年事邑弊。樂彬等對曰。年事則頗爲旱乾故甚悶。而邑弊則皆無矣。命退。上曰。西路守令進前。上曰。近來西路。癘疫熾盛云。果何如。文淳等對曰。間間有之。而不甚大段矣。上命退。諸臣以次退出。